Kirsten Brosbøl (S), 2009-03-26:
Det her er et af de forslag, hvor man kan sige: Bedre sent end aldrig.
Det gælder sådan set begge elementer af forslaget, nemlig muligheden for, at de danske universiteter kan udbyde uddannelser i udlandet, og at de får mulighed for at administrere stipendierne fleksibelt.
Det har været et ønske fra danske universiteter i ganske lang tid.
Faktisk har Socialdemokraterne også i lang tid presset på, for at vi fik muligheden for, at danske universiteter kunne udbyde uddannelser i udlandet.
Allerede i marts 2006 fremsatte vi et beslutningsforslag om bedre muligheder for internationalisering af danske universiteter, hvor det her faktisk var et element i beslutningsforslaget.
Så her 3 år senere er vi selvfølgelig glade for at kunne konstatere, at regeringen også har erkendt behovet for, at danske universiteter også kommer ind i kampen for de klogeste hoveder i verden.
Det synes vi er rigtig, rigtig glædeligt.
Når man indgår forskningssamarbejder, er det ganske naturligt, at man også i den forbindelse kan udbyde uddannelserne, sådan at vi på den måde kan tiltrække flere dygtige unge studerende og forskere til samarbejde med danske universiteter, men selvfølgelig også sådan at vi på den måde kan give danske studerende bedre muligheder for at rejse ud.
Socialdemokraterne har en målsætning om, at halvdelen af de danske studerende skal rejse ud under deres studier.
Vi ser også det her som en mulighed for, at flere kan rejse ud og få bedre forbindelser til udlandet.
Det var også i starten meget fokuseret på det her kinasamarbejde.
Vi er rigtig glade for, at vi undervejs i forhandlingerne har fået bredt det mere ud.
Også på baggrund af høringssvarene er det blevet sådan, at universiteterne selv kan tage initiativ til de her samarbejdsaftaler, som så skal godkendes af ministeren.
Der er vi rigtig glade for, at man også fra regeringens side har anerkendt, at det selvfølgelig er universiteterne og forskerne, der har fingeren på pulsen, i forhold til hvem der er gode at samarbejde med, hvor det kunne være relevant for danske universiteter at samarbejde, og at det derfor er blevet mere bottom-up-initieret, end at det er ministeren, der fra centralt hold skal sidde og styre, hvilke lande vi kan samarbejde med.
Så det er vi rigtig glade for.
Så er det selvfølgelig helt centralt, at de her grundlæggende rettigheder, som også spørgerne tidligere var inde på omkring ytringsfrihed, forskningsfrihed, ligestilling, studerendes rettigheder osv., bliver sikret med de her aftaler.
Derfor er det selvfølgelig også fuldstændig afgørende, hvad der står i det, som ministeren nu herefter skal uddybe, i forhold til hvad der skal indgå i de her samarbejdsaftaler.
Jeg studsede faktisk også lidt over det, som Dansk Folkepartis ordfører tidligere var inde på omkring formuleringen, hvor der står, at det er hensigten, at ministeren i det her videre arbejde vil sikre osv.
Der synes jeg måske godt, at man kunne have været lidt mere skarp i sproget.
Det vil jeg sådan set godt høre ministerens kommentarer til, også i forhold til det spørgsmål, der blev stillet til Venstres ordfører, fordi jeg synes, at det er meget, meget vigtigt, at vi er så faste i kødet i det her spørgsmål, at der ikke er mulighed for, at vi går på kompromis med de her grundlæggende rettigheder.
Det er også fuldstændig afgørende for vores opbakning til det her forslag.
For så vidt angår forslagets anden del omkring stipendier, må jeg sige, at jeg er meget positivt overrasket over Venstres ordførers meldinger om, at man nu også fra Venstres side gerne vil være med til at se på at udvide stipendierne.
Det var faktisk også en del af vores beslutningsforslag i 2006, at vi skulle fordoble antallet af stipendier.
Så vi er selvfølgelig meget, meget glade for, at Venstre nu også mener, at der er behov for det.
Jeg har jo stillet et helt konkret forslag til ministeren om, hvordan man umiddelbart kan øge de her stipendier, nemlig ved at bruge de midler, man sparer ved at fjerne taxametertilskuddet til tredjelandsstuderende på Eramus Mundus-uddannelserne, og umiddelbart konvertere det til fleksible stipendier.
Vi kan støtte begge elementer i forslaget.
Vi synes, at det er godt, at vi endelig kommer med på den her vogn, og er derfor glade for, at vi får det her forslag igennem også med bred opbakning.